Al lu (liester : luioù, pe luoz gant Meven Mordiern) a zo pe un strollad tud armet pe hollad an dud armet ez-reoliek war dir ur riez pe ur vroad. Implijet e vez ar ger arme (diwar ar galleg : armée ; liester : armeoù) ivez. Koulskoude e c'heller gwelout luioù ha n'int ket bodet gant ur riez ofisiel. O vezañ er-maez eus al lezenn etrebroadel e c'hellont pe bezañ trec'h war lu ar riez m'emaint o stourm outañ ha diouzh-se sevel ur riez nevez pe bezañ trec'het pe dizhout un emglev peoc'h. Ul lu a c'hell ivez bezañ nann-milourel pa dalvez ar ger kement hag un bern tud bodet diouzh o intent (Lu ar Salvidigezh, da skouer) pe diouzh o stadoù (lu an dud dilabour). Hogos pep riez en deus ul lu, nemet er re vihanañ (Monaco, Santo-Marino, Liechstenstein...) ha n'eus ket a nerzh milourel e Costa-Rica dre m'eo berzhet gant e vonreizh.